Bruce Fordyce aangerand, beroof tydens drafsessie | Maroela Media
Bruce Fordyce aangerand, beroof tydens drafsessie
Bruce Fordyce (Foto: Facebook)
Bruce Fordyce, die wêreldbekende langafstandatleet van Johannesburg wat al nege keer die Comrades-maraton gewen het, is Vrydagoggend tydens 'n drafsessie aangerand en beroof.
Fordyce het aan Maroela Media vertel hy draf elke Vrydagoggend sowat 10 km, en was maar vyf kilometer weg van sy huis toe 'n motor met twee insittendes hom genader het.
Die kranige drawwer sê hy het vermoed die mense is "verlore en wou aanwysings vra", en hy het daarom na die motor gestap.
"Toe ek afbuk om met hulle te praat, het die mans vuurwapens op my gerig. Hulle het toe uit die motor geklim en my begin skop en slaan, voor hulle my horlosie en drafskoene gesteel het," sê hy.
Fordyce sê sy huissleutels was in sy broeksak, en die rowers het ook sy broek probeer aftrek omdat dié sleutels vermoedelik na 'n selfoon gelyk het.
"Hulle kon egter nie daarin slaag nie omdat ek terugbaklei het, en toe ek in die bosse val toe een van die mans my slaan, het hulle weggejaag."
Hy sê die horlosie en drafskoene was van geen waarde nie.
"Ek het al voorheen gehoor van rowers wat drawwers se tekkies steel, maar dit bly vreemd. Dié tekkies het al meer as 1 000 km voltooi, en dit ruik nie eens meer vars nie, so hulle kan dit maar hou. Ek was in elk geval van plan om dit binnekort te vervang."
Fordyce het kort ná die voorval ander draftekkies by die huis aangetrek om die res van sy 10 km-drafsessie te voltooi.
"Ek het 'n paar snye en kneusplekke, maar dis niks erger as wat jy in 'n rugbywedstryd sou hê nie – en daaraan is ek gewoond omdat ek ook dié sport gespeel het."
Die voorval is aan die polisie aangemeld, en 'n ondersoek duur voort.
"Die polisie het kringtelevisiebeeldmateriaal van 'n huis in die omgewing aangevra, so ons wag maar om te kyk wat gebeur. Ek is eintlik meer benoud oor my kaal boude wat op die video gaan wys," skerts hy.
'Renosterstroper'-broers hoor oor borgtog
Hoftolk vas vir bedrog
'n Mens is nêrens meer veilig nie. Moet maar volgende keer draf met 'n pistool?
Ek wou so bitter graag my 10keer die Comrades doen. Het al 6 gedoen maar dit raak net te gevaarlik om te hardloop in die aand. So word als van ons weg gevat. Hulle draf die hele wereld vol maar ons opgevoede mense met verstand sal hulle nooit leed aandoen nie. So word mens se vryheid weg geneem deur satan!!!
Ai dis slegte nuus. Bruce is my held. Sy vertonings in die Comrades jare terug was amper bomenslik. Maar Bruce is ook 'n held vir my omdat sy Parkrun 'n groot rol gespeel het met my pad om my "gesondheid" terug te kry. Sy visie met die Parkrun is so onselfsugtig dis eintlik verstommend.
ha,ha,ha te oulik en darem taai man !mooi man! Haal my hoed af vir jou! Niks gaan sport mense keer nie
Ek ook een van drawers dra niks saam nie self my gehoor apparaat nie dra net ou stukkende tekkies aan doooood veilig "lyk baie arm"